作者:元稹
標題:感石榴二十韻
內容:何年安石國，萬裡貢榴花。迢遞河源道，因依漢使槎。酸辛犯蔥嶺，憔悴涉龍沙。初到摽珍木，多來比亂麻。深拋故園裡，少種貴人家。唯我荊州見，憐君胡地賒。從教當路長，兼恣入簷斜。綠葉裁煙翠，紅英動日華。新簾裙透影，疏牖燭籠紗。委作金爐焰，飄成玉砌瑕。乍驚珠綴密，終誤繡幃奢。琥珀烘梳碎，燕支懶頰塗。風翻一樹火，電轉五雲車。絳帳迎宵日，芙蕖綻早牙。淺深俱隱映，前後各分葩。宿露低蓮臉，朝光借綺霞。暗虹徒繳繞，濯錦莫周遮。俗態能嫌舊，芳姿尚可嘉。非專愛顏色，同恨阻幽遐。滿眼思鄉淚，相嗟亦自嗟。